Chiefs reken tjoef-tjaf met Bulls afExeter Chiefs se Stuart Hogg op die voorvoet. Foto: Twitter Die Bulls kon nie hul Kampioenebeker-heldedade van verlede week herhaal nie en die Exeter Chiefs het die Pretorianers met 44 – 14 op Sandypark oorrompel. Jake White het weliswaar sonder sterre soos Zak Burger, Johan Goosen, Ruan Nortjé en Elrigh Louw na Engeland gereis, maar goeiste: Selfs die grootste Bulls-ondersteuner moes oor dié vertoning gefrons het. Exeter het die septer in die skrumsituasie geswaai en Luke Cowan-Dickie het saam met Scott Sio en Harry Williams gesorg dat die besoekers ŉ rits strafskoppe afgestaan het. Dan het die tuisspan se rolmaalbewegings soos ŉ bom gewerk en Cowan-Dickie het drie keer deur die Bulls se verdediging gebars. Dit is nie aldag wat jy ŉ Bulls-span – selfs een gelaai met jong opkomende sterre – só op die agtervoet sien nie. ???? Punching a hole ???? Luke Cowan-Dickie booms through three defenders for his hat-trick score to put @exeterchiefs in complete control at Sandy Park#HeinekenChampionsCup pic.twitter.com/rCT38LLPGk — Heineken Champions Cup (@ChampionsCup) December 17, 2022 Stravino Jacobs het darem tussendeur gewys dat hy bitter gevaarlik op die aanval kan wees, maar swak hanteerwerk, doellose aangeë en lynstane wat net nie wou vlam vat nie het gereeld die Bulls-aanvalle in die kiem gesmoor. Skaars ŉ week terug het hulle teen Lyon op Loftus Versfeld baljaar. Vandag het die Exeter Chiefs sommer tjoef-tjaf met die Bulls afgereken. Chiefs: Drieë: Luke Cowan-Dickie (3), Dave Ewers, Henry Slade en Solomone Kata. Doelskoppe: Joe Simmonds (4). Strafskoppe: Simmonds (2). Bulls: Drieë: Stravino Jacobs en Chris Smit. Doelskoppe: Morné Steyn (2). Bulls: Wandisile Simelane, Sibongile Novuka, Stedman Gans, Chris Smit, Stravino Jacobs, Morné Steyn (kaptein), Bernard van der Linde, WJ Steenkamp, Muller Uys, Nizaam Carr, Janko Swanepoel, Reinhardt Ludwig, Jacques van Rooyen, Bismarck du Plessis en Dylan Smith. Plaasvervangers: Joe van Zyl, Lizo Gqoboka, Sebastian Lombard, Cameron Hanekom, Phumzile Maqondwana, Keagan Johannes, Carlton Bannies en Juan Mostert. Exeter Chiefs: Stuart Hogg, Jack Nowell, Henry Slade, Rory O’Loughlin, Olly Woodburn, Joe Simmonds, Sam Maunder, Sam Simmonds, Christ Tshiunza, Dave Ewers, Jonny Gray, Dafydd Jenkins, Harry Williams, Luke Cowan-Dickie en Scott Sio. Plaasvervangers: Jack Yeandle, Alec Hepburn, Josh Iosefa-Scott, Ruben van Heerden, Santiago Grondona, Will Becconsall, Solomone Kata en Josh Hodge.